ลักษณะการประกอบธุรกิจ

ประวัติความเป็นมา

2538 – จดทะเบียนก่อตั้งบริษัท บิซิเนส ออนไลน์ จำกัด เมื่อวันที่ 26 เมษายน พ.ศ. 2538
ทุนจดทะเบียน แรกตั้ง 10,000,000 บาท จำนวน 10,000,000 หุ้น มูลค่าหุ้นที่ตราไว้หุ้นละ 1
บาท

2539 – บริษัท บิซิเนส ออนไลน์ จำกัด ได้เซ็นสัญญากับกรมพัฒนาธุรกิจการค้า กระทรวงพาณิชย์
ให้บริการข้อมูลบริษัทจดทะเบียน ออนไลน์แก่ประชาชนทั่วไป

2541 - จดทะเบียนเพิ่มทุน เป็น 11,230,000 บาท เมื่อวันที่ 22 ตุลาคม 2541

- บริษัท บิซิเนส ออนไลน์ จำกัด ร่วมทุนกับ บริษัท ดันแอนด์แบรดสตรีท (D&B)
ผู้ให้บริการข้อมูลชั้นนำของโลก

2543 - จดทะเบียนเพิ่มทุน เป็น 51,230,000 บาท เมื่อวันที่ 14 ธันวาคม 2543

2546 - จดทะเบียนเพิ่มทุน เป็น 75,000,000 บาท
และจดทะเบียนแปรสภาพเป็นบริษัทมหาชนจำกัด เมื่อวันที่ 1 ธันวาคม 2546 จำนวน 75,000,000
หุ้น มูลค่าหุ้นที่ตราไว้หุ้นละ 1 บาท

2547 – บริษัท บิซิเนส ออนไลน์ จำกัด (มหาชน) เข้าทำการซื้อขายในตลาดหลักทรัพย์ เอ็ม เอ
ไอ เมื่อวันที่ 21 เมษายน 2547

2549 – ก่อตั้งบริษัทย่อย บริษัท ดี แอนด์ บี (ประเทศไทย) จำกัด ด้วยทุนจดทะเบียน 1 ล้านบาท
เมื่อวันที่ 22 มีนาคม 2549

2550 – จดทะเบียนเพิ่มทุนจดทะเบียนบริษัท เป็น 78,750,000 บาท เมื่อวันที่ 18 เมษายน
2550

2551 - จดทะเบียนเพิ่มทุนชำระแล้ว เป็น 75,764,200 บาท เมื่อวันที่ 4 ธันวาคม 2551

– ร่วมจัดตั้ง บริษัท เอบิคส์ ดีเวลลอปเม้นต์ จำกัด ด้วยทุนจดทะเบียน 150 ล้านบาท เมื่อวันที่ 9
ธันวาคม 2551

การประกอบธุรกิจ

บริษัท บิซิเนส ออนไลน์ จำกัด (“บริษัท”) ก่อตั้งขึ้นเมื่อวันที่ 26 เมษายน 2538
ด้วยทุนจดทะเบียน 10 ล้านบาท ต่อมาเมื่อวันที่ 1 ธันวาคม 2546
ได้จดทะเบียนแปรสภาพเป็นบริษัทมหาชนจำกัดตามกฎหมายว่าด้วยบริษัทมหาชนจำกัดชื่อ บริษัท
บิซิเนส ออนไลน์ จำกัด (มหาชน) ทุนจดทะเบียน 75 ล้านบาท
และได้มีการเพิ่มทุนจดทะเบียนเมื่อวันที่ 18 เมษายน 2550 เป็น 78.75 ล้านบาท
และเพิ่มทุนชำระแล้วเป็น 75,764,200 บาท เมื่อวันที่ 4 ธันวาคม 2551

บริษัทประกอบธุรกิจให้บริการข้อมูล ข่าวสาร การวิเคราะห์และตรวจสอบข้อมูล
เพื่อใช้เป็นเครื่องมือในการตัดสินใจทางธุรกิจ ซึ่งได้มาจากการรวบรวมข้อมูลจากหลายแหล่ง ได้แก่
ข้อมูลจากกรมพัฒนาธุรกิจการค้า กระทรวงพาณิชย์
โดยมีสัญญาเพื่อรับข้อมูลนิติบุคคลที่จดทะเบียนจัดตั้งกับกระทรวงพาณิชย์ทั้งหมดในประเทศ ซึ่งรวมถึง
สถานะของบริษัท คณะกรรมการ และผลดำเนินการของแต่ละบริษัท กว่า 800,000
บริษัทในประเทศไทย และบริษัทยังได้รวบรวมข้อมูลจากแหล่งอื่น เช่น
ข้อมูลบุคคลและนิติบุคคลล้มละลายจากกรมบังคับคดี กระทรวงยุติธรรม และข้อมูลข่าวสารอื่นๆ
ในหมวดอุตสาหกรรมต่างๆ โดยรวบรวมจากหนังสือพิมพ์ตลอดจนแหล่งข่าวด้านธุรกิจชั้นนำต่างๆ
นอกจากนี้ บริษัทยังจัดเก็บ และประมวลผลข้อมูลการชำระเงินของลูกหนี้การค้าจากบริษัทต่างๆ
ที่ร่วมโครงการกับบริษัทอีกด้วย บริษัทจะทำการตรวจสอบ ประมวลผล วิเคราะห์ จัดเก็บ
และบันทึกข้อมูลเพื่อให้บริการผ่านระบบคอมพิวเตอร์ออนไลน์ภายใต้เว็บไซต์ของบริษัทชื่อ
www.BOL.co.th

นอกจากนี้ การร่วมทุนกับ บริษัท ดัน แอนด์ แบรดสตรีท อินเตอร์เนชันแนล จำกัด (“D&B”) นั้น
ถือเป็นการเพิ่มศักยภาพของบริษัท นอกจาก BOL ได้เรียนรู้เกี่ยวกับการจัดการ
และการวิเคราะห์ข้อมูลจากผู้ให้บริการข้อมูล ชั้นนำระดับโลก
ยังช่วยให้บริษัทสามารถขยายขอบเขตการให้บริการข้อมูลของบริษัทไปยังต่างประเทศ
ผ่านเครือข่ายของ D&B
และเพิ่มบริการข้อมูลบริษัทในต่างประเทศให้กับลูกค้าในประเทศเพื่อให้ผู้ใช้สามารถนำข้อมูลไปใช้ในการตัดสินใจทางธุรกิจ
ซึ่งจะเป็นผลดีต่อการพัฒนาระบบการบริหารความเสี่ยงด้านสินเชื่อของประเทศให้แข็งแกร่ง
และส่งเสริมความโปร่งใสของการทำธุรกรรม และในวันที่ 22 มีนาคม 2549 บริษัทได้จัดตั้งบริษัท
ดี แอนด์ บี (ประเทศไทย) จำกัด ขึ้นมา ด้วยทุนจดทะเบียน 1 ล้านบาท เลขทะเบียน
0105549038501

ด้วยคลังข้อมูลกว่า 800,000 บริษัทในประเทศไทย และอีกกว่า 120 ล้านบริษัทใน 214
ประเทศทั่วโลก และจากความเชี่ยวชาญด้านการพัฒนาระบบการบริหารจัดการฐานข้อมูล
และการบริหารจัดการความเสี่ยง กอปรกับความรู้ทางด้านไอที
ทำให้บริษัทเป็นผู้นำด้านการให้บริการทางธุรกิจครบวงจร ตั้งแต่บริการข้อมูลพื้นฐาน เช่น
ข้อมูลงบการเงิน ข้อมูลการล้มละลาย รวมถึงบริการด้านข่าวสาร การวิเคราะห์และตรวจสอบข้อมูล
เพื่อใช้เป็นเครื่องมือในการตัดสินใจทางธุรกิจที่มีประสิทธิภาพ รวดเร็ว และถูกต้องมากที่สุด
ตลอดจนเพื่อเป็นการลดความเสี่ยงในการลงทุน เพิ่มความเชื่อมั่นและโอกาสทางธุรกิจ

บริษัทยังได้รับมอบหมายให้เป็นศูนย์ประมวลผลของฐานข้อมูลลูกหนี้สินเชื่อทั้งหมดทีได้รับจากสถาบันการเงินที่เป็นสมาชิกของบริษัท
ข้อมูลเครดิตแห่งชาติ จำกัด (NCB) ตั้งแต่เริ่มก่อตั้งจนถึงปัจจุบัน

บริษัทยังได้เล็งเห็นความสำคัญของการประมวลผลข้อมูลในเชิงลึก
เพื่อเพิ่มศักยภาพในการวิเคราะห์ความเสี่ยงและโอกาสทางธุรกิจ โดยตั้งแต่ปี 2548
บริษัทได้พัฒนาเครื่องมือที่ช่วยในการตัดสินใจที่เรียกว่า Decision Support System (“DSS”)
ขึ้นสำหรับลูกค้าที่เป็นสถาบันการเงิน ระบบ DSS
จะเป็นการผนวกข้อมูลในฐานข้อมูลของบริษัทกับฐานข้อมูลของลูกค้า
ซึ่งจะช่วยให้ลูกค้าสามารถวิเคราะห์โอกาสในการขยายตลาดใหม่ บริหารฐานข้อมูลลูกค้า
และเพื่อช่วยการบริหารความเสี่ยงให้มีประสิทธิภาพยิ่งขึ้น

ในปี 2547 บริษัทได้นำเข้าระบบการวิเคราะห์ทางการเงินจากต่างประเทศ
ซึ่งระบบดังกล่าวช่วยเพิ่มมูลค่าให้กับข้อมูล
ทำให้ผู้ใช้สามารถวิเคราะห์ข้อมูลทางการเงินได้อย่างมีประสิทธิภาพ และใช้ในการกำหนดกลยุทธ์
ในการบริหารจัดการได้เป็นอย่างดี

ในปลายปี 2550 บริษัทได้ทำการเปิดตัวผลิตภัณฑ์ใหม่ ภายใต้ชื่อ Corpus
โดยเป็นระบบที่เป็นศูนย์รวมของการให้บริการข้อมูลออนไลน์ ทั้งในส่วนของข้อมูลนิติบุคคล
ข้อมูลกรรมการ รายชื่อผู้ถือหุ้น งบการเงินของบริษัท ตลอดจนข้อมูลข่าว ข้อมูลล้มละลาย
ผ่านบริการต่าง ๆ เพื่อผู้ใช้สามารถนำข้อมูลที่มีกว่า 800,000 บริษัททั่วประเทศ
ประกอบกับข้อมูลข่าวและข้อมูลล้มละลาย
มาใช้ในการวิเคราะห์ภาพรวมทางธุรกิจไปจนถึงการวิเคราะห์สภาพธุรกิจรายบริษัทได้โดยง่าย
และสามารถตอบสนองความต้องการในการใช้ข้อมูลที่แตกต่างกันของคนหลาย ๆ กลุ่ม
เพื่อช่วยให้นักบริหารในทุกสาขาอาชีพในหลากหลายอุตสาหกรรมสามารถนำข้อมูลที่มีอยู่ไปใช้ให้เกิดประโยชน์สูงสุดกับองค์กร

เป้าหมายการดำเนินธุรกิจ

บริษัทมีเป้าหมายอย่างแน่วแน่ในการดำเนินธุรกิจเพื่อเป็นผู้นำในการให้บริการข้อมูล ข่าวสาร
การวิเคราะห์และตรวจสอบข้อมูลอย่างครบวงจร
เพื่อที่ลูกค้าสามารถนำข้อมูลเหล่านี้ไปใช้เป็นเครื่องมือในการตัดสินใจทางธุรกิจ
ได้อย่างมีประสิทธิภาพ รวดเร็ว และถูกต้องมากที่สุด
โดยบริษัทได้พัฒนาหรือปรับปรุงฐานข้อมูลที่มีอยู่เสมอ
อีกทั้งพัฒนาโครงการในการจัดหาข้อมูลที่มีคุณค่าจากแหล่งข้อมูลอื่นเพิ่มเติม
พร้อมทั้งพัฒนาระบบคอมพิวเตอร์ออนไลน์เพื่อนำมาให้บริการลูกค้าอย่างต่อเนื่อง ทั้งนี้
บริษัทสร้างมูลค่าเพิ่มให้แก่ข้อมูลที่ให้บริการโดยการเพิ่มกระบวนการวิเคราะห์และตรวจสอบข้อมูลโดยมุ่งเน้นภาพรวมของการลดความเสี่ยงและการเพิ่มโอกาสทางธุรกิจเป็นหลัก
นอกจากนี้
บริษัทยังมีโครงการในการขยายตลาดผลิตภัณฑ์และบริการของบริษัทไปยังต่างประเทศอีกด้วย

กลุ่มเป้าหมายหลักของบริษัท เป็นเป้าหมายประเภทองค์กร ปัจจุบัน สามารถแบ่งออกเป็น 3
กลุ่มหลัก ได้แก่

1)  กลุ่มสถาบันการเงิน

2)  กลุ่มผู้ประกอบการภาคธุรกิจ และอุตสาหกรรม

3)  กลุ่มหน่วยงาน และองค์กรต่างๆ

ลูกค้าส่วนใหญ่ใช้บริการของ BOL เพื่อช่วยในการตัดสินใจทางธุรกิจ
และใช้เป็นเครื่องมือในการประเมินและบริหารความเสี่ยงการทำธุรกรรมขององค์กร นอกจากนี้
บริการของ BOL ยังช่วยลูกค้าในการเพิ่มและบริหารโอกาสทางการค้าได้อย่างมีประสิทธิภาพ

นอกจากนี้ บริษัทยังได้ริเริ่มพัฒนาผลิตภัณฑ์เกี่ยวกับ Credit Scoring
เพื่อช่วยให้ผู้ประกอบการรายย่อยสามารถใช้ข้อมูลได้ง่ายขึ้น โดยมีการนำเทคโนโลยี Data
Mining มาใช้วิเคราะห์ ประมวลผล
และประเมินสภาพการดำเนินกิจการจากข้อมูลทางการเงินออกมาในรูปแบบของคะแนน (Score)
ทำให้ง่ายต่อการทำความเข้าใจ และการนำไปใช้ของผู้ประกอบการโดยทั่วไป

พร้อมกันนี้ บริษัทได้มีการร่วมมือกับบริษัทชั้นนำทางด้าน Analytic จากต่างประเทศเพื่อนำความรู้
และเทคโนโลยีมาพัฒนาผลิตภัณฑ์และบริการในอนาคต

โครงสร้างรายได้

เปรียบเทียบรายได้ ปี 2551 กับปี 2550

[]

.

[]

การเปรียบเทียบตัวเลขทางการเงินในช่วง 5 ปีที่ผ่านมา (งบการเงินเฉพาะบริษัท)

[]

[]

[]

[]